Lav et referat af nedenstående tekst:

Tekst:
Det ser sort ud for Limfjorden. Fiskene er næsten forsvundet, der er kommet flere alger og der er store problemer med iltsvind. Samtidig bliver der ikke holdt godt nok øje med vandmiljøet. Målingerne bliver foretaget for sjældent, og udstyret er forældet. Det gør det svært at sætte en finger på, hvor problemet ligger. Kritikken kommer fra fisker Benny Andersen fra Jegindø. I 40 år har han fisket i Limfjorden, og han mærker tydeligt, at fjordens tilstand er forværret. - I de gode gamle dage var Limfjorden et El Dorado for fiskere. Men desværre går det den forkerte vej, siger han og fortsætter: - I dag kan vi ikke fange så meget som en rødspætte, vi kan få til aftensmad. Der er ingenting! Forringelsen er hul i hovedet Hans kritik af overvågningen af vandmiljøet bliver bakket op af flere biologer, som TV MIDTVEST har været i kontakt med. En af dem er Erik Kristensen, som er professor i havbiologi ved Syddansk Universitet. - Der kommer mere kvælstof ud, der er flere alger, og der er hyppigere iltsvind. Det tyder på, at det går den forkerte vej. Men vi har ikke et detaljeret billede af det, og det er det, der er problemet, siger han. Han henviser til, at målingerne blev forringet, da Anders Fogh Rasmussen (V) var statsminister. Dengang blev amterne, som varetog opgaven, nedlagt, og opgaven blev videregivet til staten. Området har været ramt af besparelser, og ifølge professor i havbiologi, Erik Kristensen, er det en fejlprioritering. - Det er hul i hovedet, og det kommer til at skade os på lang sigt, siger han. Politikere er enige Kritikken har allerede nu fået flere politikere op af stolen. - Vi skal selvfølgelig have det antal målinger, der skal til, for at vi kender situation i Limfjorden. Og så skal vi finde nogle tiltag, som kan afhjælpe, hvis der er problemer, siger Kristian Pihl Lorentzen(V), som er medlem af folketingets miljø- og fødevareudvalget. Og det er et andet medlem af udvalget, Andreas Steenberg (RV), enig i. - Limfjorden har det ikke særligt godt. Man bør finde ud af, hvad der er galt, og løse det, siger han. Nedgang for muslinger Mens fiskeriet er nede på et nul, bliver der stadig fanget muslinger. Men ifølge fisker Benny Andersen har muslingefiskeriet også set bedre tider. - Vi fanger 35.000 tons om året, men i 90’erne var vi oppe på 120.000 tons, siger han. Selvom han ikke er optimistisk, håber Benny Andersen, at udviklingen vil vende. Miljøministeren skal blandes ind Det gør professor i havbiologi Erik Kristensen også. Og han har en opsang til politikerne. - Drop nogle skattelettelser, og få bygget nogle skibe i stedet for, så vi får et bedre miljø, siger han. Om det bliver på bekostning af skattelettelser er ikke til at sige, men fra politisk hold tager de kritikken til sig. - Jeg vil tage en snak med miljøministeren for at se, om vi kan iværksætte nogle flere målinger, siger Kristian Pihl Lorentzen (V)

Referat:
Både fiskere og biologer mærker tydeligt, at Limfjorden er i dårlig stand. Nu retter de skarp kritik mod statens målinger af vandmiljøet.